RESOLUCIÓN do 30 de decembro de 2014 pola que se dispón a publicación, no Diario Oficial de Galicia, do acordo da Comisión Paritaria do II Convenio colectivo do persoal laboral de administración e servizos.
Universidade de Vigo — III. Outras disposicións — 13/01/2015

Visto o acordo da Comisión Paritaria do II Convenio colectivo do persoal laboral de administración e servizos da Universidade de Vigo, de conformidade co artigo 9.5. do convenio colectivo, e no exercicio das competencias atribuídas pola Lei orgánica 6/2001, do 21 de decembro, de universidades, a Reitoría da Universidade de Vigo
Primeiro. Dispoñer a publicación, no
Diario Oficial de Galicia,
do acordo que se achega como anexo a esta resolución.
Segundo. Este acordo entrará en vigor o día seguinte ao da súa publicación no
Diario Oficial de Galicia
.
Contra esta resolución, que esgota a vía administrativa, poderase interpor recurso, ante a xurisdición contencioso-administrativa, no prazo de dous meses contados desde o día seguinte ao desta publicación no
Diario Oficial de Galicia
, de conformidade co disposto na Lei 29/1998, do 13 de xullo, reguladora da xurisdición contencioso-administrativa. Non obstante, os interesados poderán optar por interpoñer contra esta resolución, recurso de reposición ante o reitor, no prazo dun mes contado a partir do día seguinte ao desta publicación, de acordo co disposto na Lei 30/1992, do 26 de novembro, de réxime xurídico das administracións públicas e do procedemento administrativo común.
Vigo, 30 de decembro de 2014
Co obxecto de posibilitar unha estrutura de xestión que responda ás necesidades da institución créanse os seguintes complementos de xefatura e coordinación.
Dirección: retribuirá o desempeño de postos que requiran un elevado grao de dedicación, incluíndo, entre outras funcións, a dirección de equipos, a planificación estratéxica e a xestión da unidade; todo isto cun alto nivel de autonomía. Só se poderá atribuír ao persoal encadrado nos grupos I e II. Os postos de dirección serán asignados exclusivamente naquelas unidades de gran tamaño e elevada complexidade na súa dirección.
Dirección técnica: retribuirá o desempeño de postos que requiran un elevado grao de dedicación, incluíndo, entre outras funcións, a dirección de equipos, a planificación estratéxica e a xestión da unidade; todo isto cun importante nivel de autonomía. Só se poderá atribuír ao persoal encadrado nos grupos I e II.
Subdirección: asignarase a aqueles postos que baixo a dirección dun superior comporten a dirección parcial de persoal, colaborando coa planificación estratéxica e a xestión da unidade e cun elevado nivel de autonomía no seu eido de actividade. Só se poderá atribuír ao persoal encadrado nos grupos I e II.
A asignación destes complementos realizarase mediante libre designación, reflectirase na relación de postos de traballo (RPT) e resultará incompatible con outros complementos, agás os previstos no número 2 do artigo 30 do actual convenio colectivo e os complementos de perigosidade, toxicidade e penosidade. O desempeño destes postos terá a consideración e os efectos establecidos no segundo parágrafo do artigo 33 do actual convenio colectivo.
Responsabilidade: retribuirá o desempeño de postos que impliquen a dirección e coordinación de persoal de pequenas unidades, cunha relativa marxe de autonomía na execución de plans de actuación, no seu control, seguimento e rendición de contas. Só se poderá atribuír ao persoal encadrado nos grupos I, II e III. A cobertura realizarase mediante concurso de méritos e o complemento virá reflectido na RPT do persoal laboral de administración e servizos da Universidade de Vigo.
A contía económica destes complementos será a recollida na seguinte táboa:
Con carácter transitorio, aquelas persoas que desempeñen postos de traballo aos cales se lles teña asignado un complemento asimilable aos de xefatura e coordinación seguirán desempeñando este nas mesmas condicións que no momento da sinatura deste acordo ata a aprobación da nova RPT ou ata que, de manterse a súa existencia, se cubra segundo o mecanismo que se prevexa. No caso de que se manteña o complemento e a forma de provisión sexa coincidente coa que se utilizou para a asignación, o/a traballador/a manterá o complemento nas mesmas condicións que as que se sinalan neste acordo.
Acórdase, segundo o previsto no artigo 9.5. do convenio colectivo, a publicación no
Diario Oficial de Galicia
.
Pola representación do persoal:
Marcos Estévez Orge (CC.OO.), Federico Fernández Fernández (CIG), Manuel Marcos García (CC.OO.), Carlos Mollinedo Lois (CIG).
Pola Universidade de Vigo:
Manuel Fernández Jáuregui, Emilio Manuel Martínez Rivas, Rodrigo Cerviño Díaz, José Manuel Fernández Viña.